বোয়ালমারীতে ব্যবসায়ীর পায়ের রগ কেটে দিয়েছে দুর্বৃত্তরা
ফরিদপুরের বোয়ালমারী উপজেলার সহস্রাইল বাজারের ওষুধ ব্যবসায়ী মুক্তি রাম মণ্ডলের (৫০) পায়ের রগ কেটে দিয়েছে দুর্বৃত্তরা। এ সময় তার কাছে থাকা নগদ ৫০ হাজার টাকা ছিনিয়ে নিয়েছে বলে জানান ওষুধ ব্যবসায়ী মুক্তি রাম। 







শুক্রবার দিনগত রাত ১০টার দিকে উপজেলার রুপাপাত ইউনিয়নের বনমালীপুর এলাকায় এ ঘটনা ঘটে।




আহত অবস্থায় মুক্তি রাম মণ্ডলকে প্রথমে আলফাডাঙ্গা উপজেলা স্বাস্থ্য কমপ্লেক্সে ও পরে ফরিদপুর বঙ্গবন্ধু শেখ মুজিব মেডিকেল কলেজ হাসপাতালে স্থানান্তর করা হয়। ওই ব্যবসায়ীর বাড়ি উপজেলার রুপাপাত ইউনিয়নের বনমালীপুর কামারবাড়ি গ্রামে।  
এলাকাবাসী জানান, শুক্রবার রাত ১০টার দিকে সহস্রাইল বাজারের ওষুধের দোকান বন্ধ করে বাড়ি ফিরছিলেন ব্যবসায়ী মুক্তি রাম। বাড়ির সামনে পৌঁছলে ৫ থেকে ৬ জন দুর্বৃত্ত তার পথ রোধ করে টাকা দিতে বলে।
তিনি টাকা দিতে রাজি না হওয়ায় তার হাত পা বেঁধে মারধর করে এবং তার ডান পায়ের গোড়ালির রগ কেটে দিয়ে তার কাছে থাকা ৫০ হাজার টাকা নিয়ে যায়। 
আহত অবস্থায় তিনি বাড়িতে পৌঁছলে পরিবারের লোকজন তাকে দ্রুত আলফাডাঙ্গা উপজেলা স্বাস্থ্য কমপ্লেক্সে নিয়ে গেলে সেখান থেকে তাকে ফরিদপুর বঙ্গবন্ধু শেখ মুজিব মেডিকেল কলেজ হাসপাতালে পাঠানো হয়।
আলফাডাঙ্গা উপজেলা স্বাস্থ্য ও পরিবার পরিকল্পনা কর্মকর্তা ডা. নাজমুল হাসান বলেন, মুক্তি রাম মণ্ডল নামে এক ব্যক্তিকে শুক্রবার রাতে হাসপাতালে আনা হয়েছিল। তাকে ফরিদপুরে রেফার্ড করা হয়েছে। তার ডান পায়ের রগ কাটা ছিল।
বোয়ালমারী থানার ভারপ্রাপ্ত কর্মকর্তা (ওসি) মুহাম্মদ আব্দুল ওহাব বলেন, ওষুধ ব্যবসায়ীর পায়ের রগ কাটার বিষয়টি এখন পর্যন্ত কেউ আমাদের জানায়নি। এ ব্যাপারে কেউ লিখিত অভিযোগ দিলে তদন্ত সাপেক্ষে আইনগত ব্যবস্থা নেওয়া হবে।

ফরিদপুরের বোয়ালমারী উপজেলার সহস্রাইল বাজারের ওষুধ ব্যবসায়ী মুক্তি রাম মণ্ডলের (৫০) পায়ের রগ কেটে দিয়েছে দুর্বৃত্তরা। এ সময় তার কাছে থাকা নগদ ৫০ হাজার টাকা ছিনিয়ে নিয়েছে বলে জানান ওষুধ ব্যবসায়ী মুক্তি রাম।